C 185/6
HU
Az Európai Unió Hivatalos Lapja
2022.5.6.
(26)
Az e rendeletben meghatározott összeegyeztethetőségi feltételek hatékonyságának érvényesítése érdekében a Bizottság részére lehetőséget kell nyújtani arra, hogy a jövőbeli támogatási intézkedések tekintetében visszavonja a csoportmentesség kedvezményét, amennyiben az intézkedések nem felelnek meg a szóban forgó követelményeknek.
Lehetővé kell tenni a Bizottság számára, hogy a csoportmentességi kedvezmény visszavonását bizonyos támogatástípusokra, bizonyos kedvezményezettekre, illetve bizonyos hatóságok által elfogadott támogatási intézkedésekre korlátozza, amennyiben e rendelet be nem tartása csak az intézkedések egy részét vagy bizonyos hatóságokat érint.
A célzott visszavonás révén várhatóan az e rendelet megállapított be nem tartásához közvetlenül kapcsolódó, arányos korrekciós intézkedés biztosítható.
Amennyiben a nyújtott támogatás nem felel meg az I. és a III. fejezetben meghatározott összeegyeztethetőségi feltételeknek, a támogatás nem tartozik e rendelet hatálya alá és következésképpen jogellenes támogatásnak minősül, amelyet a Bizottság az (EU) 2015/1588 rendeletben rögzített vonatkozó eljárás keretében vizsgál meg.
A II. fejezet követelményeinek be nem tartása esetén a csoportmentességi kedvezmény jövőbeli támogatási intézkedésekre vonatkozó visszavonása nem érinti azt a tényt, hogy az e rendeletnek megfelelő múltbeli intézkedések csoportmentesség tárgyát képezték.
(27)
Azon különbségek felszámolása érdekében, amelyek a verseny torzulásához vezethetnek, és a kkv-kkal kapcsolatos különböző uniós és nemzeti kezdeményezések összehangolásának megkönnyítése céljából, valamint az adminisztratív és jogbiztonság okára tekintettel e rendelet alkalmazásában a kkv fogalommeghatározásának a 2003/361/EK bizottsági ajánlásban (13) szereplő fogalommeghatározáson kell alapulnia.
(28)
E rendelet a halászati és akvakultúra ágazatnak odaítélt támogatás azon típusait szabályozza, amelyeket a Bizottság korábban rendszeresen jóváhagyott.
Az ilyen támogatást a Bizottságnak nem szükséges eseti alapon megvizsgálnia a belső piaccal való összeegyeztethetőségére vonatkozóan, feltéve, hogy az megfelel az (EU) 2021/1139 rendeletben és a közös halászati politikában meghatározott feltételeknek.
(29)
Az EUMSZ 107. cikke (2) bekezdése b) pontjának megfelelően a természeti katasztrófa okozta károk helyreállítására nyújtott támogatás összeegyeztethető a belső piaccal.
A jogbiztonság érdekében meg kell határozni azokat az eseményeket, amelyek e rendelettel mentesített természeti katasztrófának minősülhetnek.
E rendelet alkalmazásában természeti katasztrófának minősülő eseménynek kell tekinteni a következőket: földrengés, földcsuszamlás, árvíz, különösen a folyó- vagy tópartot elöntő víz miatti áradás, lavina, tornádó, hurrikán, vulkánkitörés és természeti eredetű kontrollálatlan vegetációtűz.
(30)
A halászat és az akvakultúra olyan ágazatok, amelyek különösen ki vannak téve a kedvezőtlen időjárási körülményeknek és az állatbetegségeknek.
A tapasztalatok azt mutatják, hogy ezeket az ágazatokat rendkívüli módon sújtják az ilyen események, és a halászok jelentős károkat szenvednek miattuk.
Az ilyen károk megfelelő biztosítására és ellentételezésére irányuló intézkedések megfelelő eszköznek tekinthetők ahhoz, hogy segítsék a vállalkozásokat az ilyen károkból való kilábalásban és ezáltal a tevékenység folytatásában, és ily módon biztosítsák a gazdasági tevékenységek fejlődését ezekben az ágazatokban.
(31)
A gyakrabban előforduló kedvezőtlen időjárási körülmények, mint a vihar, a fagy, a jégeső, a jég, az eső vagy az aszály által okozott kár nem tekintendő az EUMSZ 107. cikke (2) bekezdése b) pontjának értelmében vett természeti katasztrófának.
Mindazonáltal, amennyiben a gazdasági tevékenységre gyakorolt hatásuk olyan mértékű, hogy természeti katasztrófához hasonlíthatók, a kedvezőtlen időjárási körülmények által okozott károk helyreállításához nyújtott támogatást az EUMSZ 107. cikke (3) bekezdésének c) pontja értelmében a belső piaccal összeegyeztethetőnek kell tekinteni.
(32)
Annak biztosítása érdekében, hogy a mentesség valóban kiterjedjen a természeti katasztrófák és a természeti katasztrófához hasonlítható kedvezőtlen időjárási körülmények okozta károk helyreállításához nyújtott támogatásra, e rendeletben – a bevált módszerek alapján – meg kell határozni azokat a feltételeket, amelyek teljesülése révén biztosítható, hogy az ilyen támogatási programok csoportmentességben részesüljenek.
E feltételeknek kapcsolódniuk kell különösen a következőkhöz: az esemény természeti katasztrófának vagy természeti katasztrófához hasonlítható kedvezőtlen időjárási körülménynek való hivatalos minősítése az illetékes tagállami hatóságok által, a természeti katasztrófa és a kedvezményezett vállalkozás – a nehéz helyzetben lévő vállalkozásokat is ideértve – által elszenvedett kár közötti közvetlen ok-okozati összefüggés, valamint a túlkompenzáció elkerülésének biztosítása.
A kompenzáció nem lépheti túl az ahhoz szükséges mértéket, amely lehetővé teszi, hogy a kedvezményezett ismét az esemény bekövetkeztét megelőzően fennálló helyzetben legyen.
(13) A Bizottság 2003/361/EK ajánlása (2003.
május 6.) a mikro-, kis- és középvállalkozások meghatározásáról (HL L 124., 2003.5.20., 36. o.).